Vejen: Indtil der er faldet dom i sagen mod forældreparret fra Vejen, der er tiltalt for sexmisbrug og mishandling af dets egen børn, har den kendte blogger på internettet, Malene Staal, bedt sine mange følgere på Facebook bidrage med oplysninger i sagen.

Malene Staal fortæller selv, at hun er kendt for at hænge pædofile ud på internettet.

- Og jeg er faktisk blevet sigtet for den slags otte gange tidligere. Men den her sag handler også om pædofili, og jeg synes, at det skal være kendt af alle, hvem der er pædofil her i landet. Jeg synes, vi skal imødekomme ofrene i den slags sager, siger Malene Staal.

På hendes Facebookside, kan man for eksempel læse om en mand, som Malene Staal hævder var nabo til forældreparret fra Vejen, og som ved Retten i Rødding blev dømt for som stedfar at have haft sex med en seksårig pige. Dommen lød på tre og et halvt års fængsel.